दुनियां च कोई नेहा व्याक्ति जां चीज नेईं जिसदे च छड़े गुण जां दोश होन। इंदे दौनें दा कुसै न कुसै मात्रा च मेल गै उसी सधारण ते सभावक बनांदा ऐ। जेकर गुण जादा न ते दोश घट्ट तां ओह् व्यक्ति अच्छा गिनेआ जंदा ऐ, ते जेकर दोश मते न तां घटिया जां भैड़ा। मधुकर हुंदा सब्भनें कोला बड्डा नुक्स हा उंदा शरब पीना। पर इस करी उनें सब्भनें कोला मता अपना गै नुक्सान कीता। ओह् हसमुख ते खुश रौंह्‌दे हे, हाजर जुआब ते मनै दे साफ। धर्म ते जात-बरादरी दे झगड़े कोला बक्खरे रौंह्‌दे हे। उनेंगी रहस्यावद च रुचि ही ते कुर्रान शरीफ दा उनेंगी ग्यान हा। पर सारें कोला बड्डी उंदी खूबी ही उंदी कवि होना। ते ओह् सधारण, आम नेह् कवि नेईं हे। जिस कवि गी वेद पाल ‘दीप’ ते पद्‌मा डोगरी दा सब्भनें कोला श्रेष्ठ कवि आखदे न, ओह् सच्चें गै नेहा कवि होना।